Bagnowa smalanka

Bagnowa smalanka (Filipendula ulmaria) jo rostlina ze swójźby rožowych rostlinow  (Rosaceae). 

 Wopis 
Bagnowa smalanka jo wěcejlětna, zelišćata rostlina, kótaraž dośěgnjo wusokosć wót 2 m (50-150cm). 

Kijaški su lisćate a cesto cerwjenobrune. 

 Łopjena 
Łopjena su měnjate a górjejce śamnozelene, gołe, ale dołojce nejcesćej běłofilcojśe kósmate, rědko pśisamem zelene; pjerinate z 5-11 cunje zubatymi, jajojtymi łopjenkami. Wóni dośěgnu dłujkosć wót až do 30 cm.

 Kwiśonki 
Wóna kwiśo wót junija až do awgusta. Kwiśonki su gusto stojece, we wěcejkwiśonkowych kisćatych źělnych kwisónkowych stołkach (až do 25 cm šyroki njepšawa wokołka). Keluškowe łopjena dośěgnu dłujkosć wót 1mm. Kwiśonkowe łopjeńka su 5 abo 6, kulojte až do owalne, dośěgnu dłujkosć mjazy 2 a 5 mm a su žołtoběłe. Wurownane póbocne gałuzki wokołkoweje grany su dlejše ako głowna wóska. 

Kwiśonki buchu wót insektow woprošone.

 Płody 
Rozšyrjenje płodow se pśewjeźo pśez wětš a wódu.

 Stojnišćo 
Wóna rosćo na wusokotrajnowych pólinach, łukach za zasćełanje a rěcnych brjogach. Ma lubjej mokše, wutkate zemje. 

 Rozšyrjenje 
Bagnowa smalanka jo w pśisamem cełej Europje (z wuwześim někotarych kupow w pódpołdnjowej mediteranej regionje), pódzajtšu až do pódzajtšneje Azije rozšyrjona.

 Pódobna družyna 
 Kulawata smalanka  (Filipendula vulgaris) ma łopjena kótarejež su na wobyma bokoma zelene, pjerinate z 21-81 gropnje zubatymi łopjenkami. Wóna ma 6 kwiśonkowe łopjeńka, kótarež dośěgnu dłujkosć mjazy 5 a 10 cm. Płody su kósmate, rowne a wurownane. Wóna rosćo na suchych łukach.

 Wužywanje 
Kwiśonki toś teje družyny móžo se kaž gójeński tej pśeśiwo reumatizmoju a chórosćam mokśowych drogow wužywaś, dokulaž ceła rostlina wopśimjejo salicylowu kisalinu.

 Nožki 

 Žrědła 

 GU Maxi-Kompaß Blumen, ISBN 3-7742-3852-9, bok 178 
 GU Naturführer Blumen, ISBN 3-7742-1507-3, bok 180-181 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008),  ISBN 978-3-440-11379-0, bok 150 
 Seidel/Eisenreich: BLV Bestimmungsbuch Blütenpflanzen, ISBN 3-405-13557-5, boka 88-89 
 Rothmaler, W. et al.: Exkursionsflora von Deutschland, Band 1-4, Spektrum Akademischer Verlag, Heidelberg, Berlin (2002)
 Strasburger, E. et al.: Lehrbuch der Botanic für Hochschulen. 35. Auflage, Spektrum Akademischer Verlag, Heidelberg, Berlin (2002)

 Eksterne wótkaze 


 Mapa wó swětodalokem rozšyrjenju bagnoweje smalanki
 BioLib 
 Botanický herbář 
 Bylinky na dlani 
 garten.cz 
 G. Madaus: Lehrbuch der biologischen Heilmittel 
 crescent bloom 
 USDA plants database 
 Flora of Northern Ireland  
 Plants for a Future 

Kategorija:Rožowe rostliny
Kategorija:Gójeńska rostlina